ညောင်ရမ်းကြီးသမီး

မေးခွန်း: ညောင်ရမ်းသမီးကြီး၏ စိတ်နေသဘောထားကို ဖော်ထုတ်တင်ပြပါ။
အဖြေ: ညောင်ရမ်းကြီးသမီးစကားပြေသည် ပုဂံခေတ်နှောင်းပိုင်းတွင် ရေးထိုးခဲ့သော အလှူမှတ်တမ်းတင် ကျောက်စာစကားပြေဖြစ်သည်။ အလှူပြုချိန်ကား သက္ကရာဇ် ၆ဝ၄ ခု၊ ပိသျှက်နှစ် ပြာသိုလဆန်း ၃ ရက် တနင်္ဂနွေနေ့ဖြစ်သည်။ အလှူရှင်ကား နရပတိစည်သူမင်း၏ သားတော်ကင်္ကသူ၏ဇနီး၊ ညောင်ရမ်းကြီး၏သမီးဖြစ်သည်။ အလှူပြုရခြင်း၏ ရည်ရွယ်ချက်ကား မိမိ၏ခင်ပွန်း ကင်္ကသူ ပျံလွန်တော်မူခဲ့သဖြင့် အတည်မဲ့သောတရား၊ မမြဲသော အနိစ္စတရားကိုသိ၍ ထိတ်လန့်သံဝေဂရကာ ဘုရား၊ တရား၊ သံဃာတည်းဟူသော ရတနာမြတ်သုံးပါးကို ရည်ရွယ်၍ အလှူပြုရခြင်းဖြစ်ပေသည်။ ဤအလှူမှတ်တမ်းတင်စကားပြေမှ ညောင်ရမ်းကြီးသမီး၏ စိတ်နေသဘောထားကို
လေ့လာနိုင်ပါသည်။
ညောင်ရမ်းကြီးသမီးသည် ခင်ပွန်းသည် ပျံလွန်တော်မူသည့်အခါ သေခြင်းတရားကို ဆင်ခြင်မိသည်။ ဘယ်အရာမှ မမြဲပါလားဟူသော အနိစ္စတရားကို သဘောပေါက်မိသည်။ သို့အတွက် မိမိပိုင်ပစ္စည်းဥစ္စာများ၊ သက်ရှိသက်မဲ့ ပစ္စည်းဥစ္စာ၊ အတွင်းပစ္စည်း၊ အပပစ္စည်းတို့ကို တပ်မက်ခြင်းကင်းစွာ စွန့်ကြဲပေးကမ်းလှူဒါန်းကာ ကြီးမြတ်သောအလှူဒါနကို ခင်ပွန်းသည်အတွက် ကောင်းမှုကုသိုလ်ပြုလုပ်ပေးပါသည်။ မိမိပြုသော ကုသိုလ်ကောင်းမှ အကျိုးကို ခင်ပွန်းသည်ရရှိစေရန် အမျှပေးဝေထားပါသည်။ ကောင်းမှုကုသိုလ် အလှူပြုလုပ်ကာ အမျှပေးဝေမှ ကွယ်လွန်သွားသူအတွက် ကောင်းကျိုးချမ်းသာရရှိနိုင်မည်ဖြစ်ကြောင်း၊ ကံ၊ ကံ၏အကျိုးကို ယုံ ကြည်သူ၊ ဘာသာတရားလေးစားသူ ဗုဒ္ဓဘာသာဝင်၏ ခံယူချက် ယုံကြည်ချက်ရှိသူတစ်ဦးအဖြစ် စိတ်နေသဘောထားကို လေ့လာတွေ့ရှိရပါသည်။

ညောင်ရမ်းကြီးသမီးသည် မိမိခင်ပွန်းသည်ကို လေးစားမြတ်နိုးသူဖြစ်ကြောင်း “မိမိအသက်နှင့်တူသော၊ မျက်စေ့မျက်ဆန်နှင့်တူသော၊ မိမိချစ်စွာသောလင်”…. ဟူ၍ ကျောက်စာတွင် ရေးထိုးဖော်ပြထားသည်ကို ကြည့်ခြင်းအားဖြင့် သိနိုင်ပါသည်။ လူဟူသည်မှာ မိမိအသက်ကို မြတ်နိုးကြသည်။ မိမိမြတ်နိုးသော မိမိ၏ အသက်နှင့် ထပ်တူညီစွာ ခင်ပွန်းသည်ကို ချစ်မြတ်နိုးသဖြင့် “မိမိ၏အသက်နှင့်တူသော”ဟူ၍ ပြောပြထားသည်။ လူ့ခန္ဓာကိုယ်တွင် မျက်စေ့မျက်ဆန်သည်လည်း အသက်နှင့်ညီစွာ တန်ဖိုးရှိလှပါသည်။ မျက်စေ့မမြင်က ဘဝဆုံးရသည်နှင့် တူလှပါသည်။ သို့ဖြစ်၍ တန်ဖိုးရှိလှသော မျက်စေ့မျက်ဆန်နှင့်တူသောဟူ၍ မိမိ၏တန်ဖိုးထားမှု.. မြတ်နိုးမှုကို ဖော်ပြထားပေသည်။ “မိမိချစ်စွာသော လင်”ဟူ၍ ခင်ပွန်းသည်အပေါ် ချစ်ကြင်နာကြောင်း မိမိ၏ မေတ္တာကိုဖော်ပြထားခြင်းဖြင့် ခင်ပွန်းသည်ကို လေးစားမြတ်နိုးတန်ဖိုးထား ချစ်ခင်သော ညောင်ရမ်းကြီးသမီး၏ စိတ်နေသဘောထားကို သိနိုင်ပေသည်။

ခင်ပွန်းသည်၏သေခြင်းတရားကို ကိုယ်တိုင်ကြုံတွေ့လိုက်ရသဖြင့် သေခြင်းတရား၏ထိတ်လန့်ဖွယ်ကို သိရှိသွားပေသည်။ သေခြင်းတရားကို ထိတ်လန့်မှ သံဝေဂဖြစ်မည်။ သံဝေဂဖြစ်မှ အနိစ္စတရားကိုမြင်မည်။ အနိစ္စတရားမြင်မှ ပစ္စည်းဥစ္စာတို့အပေါ် စွဲလန်းတပ်မက်မှုကို ဖယ်ရှားနိုင်မည်။ ဤသဘောတရားတို့ကို သိမြင်သွားသဖြင့် မိမိပိုင်ဆိုင်မှုတို့အပေါ် တပ်မက်မှုကင်းစွာ စွန့်ကြဲလှူဒါန်းမှု အလှူကြီးကိုပြုလုပ်လိုက်ခြင်း ဖြစ်ပေသည်။ ဗုဒ္ဓဘာသာဝင်တို့၏ ခံယူချက် မှန်ကန်စွာထားနိုင်သည့် စိတ်နေသဘောထားကိုလည်း တွေ့မြင်ရပါသည်။
အလှူပြုရာတွင် ရည်ရွယ်ချက်မှန်ကန်မှုသည်လည်း အလွန်အရေးကြီးပါသည်။ ပကာသနအလှူထက် ရည်ရွယ်ချက် မှန်ကန်သည့်အလှူဖြစ်မှသာ အကျိုးပေးထက်သန်ပေသည်။ ညောင်ရမ်းကြီးသမီးအလှူသည် မိမိပိုင်ဆိုင်သည့် ပိုင်ဆိုင်မှုများကို စွန့်လွှတ်ကာ ရတနာသုံးပါးတည်းဟူသော ဘုရား၊ တရား၊ သံဃာတို့အတွက် အကျိုးများစေရန်ရည်ရွယ်၍ လှူဒါန်းထားကြောင်း တွေ့ရပြီး မိမိ၏မွန်မြတ်သောဆန္ဒကိုလည်း “သာသနာ အထောက်အပင့်ဖြစ်ချင်ရကား”ဟူ၍ ဖော်ပြထားခြင်းဖြင့် မှန်ကန်သော ရည်ရွယ်ချက်ဖြင့် သာသနာအတွက် အကျိုးများစေရန် အထောက်အပံ့ကောင်းဖြင့် လှူဒါန်းသော ညောင်ရမ်းကြီးသမီး၏ မြင့်မြတ်သောစိတ်ထားကိုလည်း လေးစားမိပါသည်။

ညောင်ရမ်းကြီးသမီး လှူဒါန်းထားသော ပစ္စည်းဥစ္စာများကိုကြည့်လျှင် အတွင်းပစ္စည်းများဖြစ်သော “ပတ္တမြားစသော ရွဲမြတ်ကိုးပါး၊ ရွှေငွေကြေးနီ၊ ကြေးဖြူ၊ သံ၊ သလွဲ၊ ခုံလောက်နှင့် အပပစ္စည်းဖြစ်သော လှေ၊ ဆင်၊ နွား၊ ကျွဲ၊ ဆိတ်၊ ဆင်စွယ်စသော သတ္တဝါ၊ ကျွန်ရွာ၊ မဟာဒါန်လယ်၊ ဥယျာဉ်”တို့ကို “တပ်ရာမဲ့စွန့်ကြဲသောမူ၍” ဟု တပ်မက်ခြင်းကင်းစွာ စွန့်လွှတ်လှူဒါန်းကြောင်း တွေ့ရသဖြင့် သဒ္ဓါတရားထက်သန်သော စိတ်ထားရှိသူအဖြစ်တွေ့နိုင်ပါသည်။

ပုဂံခေတ်က မင်းမိဖုရားတို့သည် ကျွန်တို့ကိုပိုင်ဆိုင်ကာ စိတ်ကြိုက်ခိုင်းစေကြသည်။ ကျွန်ဘဝလွတ်မြောက်ရေးအတွက် ဘုရားအား လှူဒါန်းခြင်းဖြင့် ဘုရားကျွန်အဖြစ်ရောက်ရှိကာ ကုသိုလ်ကောင်းမှုတို့ပြုနိုင်ကြပေသည်။ ဤသည်ကိုရည်ရွယ်၍ ကျွန်ဘဝလွတ်မြောက်ရန် ကျွန်ရွာများကိုလည်း သာသနာသုံးရပ်အတွက် လှူဒါန်းထားခြင်းဖြစ်ပေသည်။ ကျွန်ဘဝလွတ်မြောက်ရေးအတွက် ကယ်တင်သူအဖြစ် စိတ်ထားမြင့်မြတ်ပုံကိုလည်း လေးစားမိစေပါသည်။

ညောင်ရမ်းကြီးသမီးသည် “အမိမျိုး၊ အဖမျိုး ၇ ဆက်။ ကဲ့ရဲ့ရာမရှိ မြတ်စွာသောအမျိုးတည်း”ဟု မိမိကိုယ်ကို ဂုဏ်ယူစွာ ဖော်ပြထားပေသည်။ အမျိုးမြင့်မြတ်ခြင်းသည်လည်း လူတစ်ယောက်၏ ဂုဏ်အရည်အချင်းတစ်ရပ်ဖြစ်ပါသည်။ မြင့်မြတ်သော အမျိုးဂုဏ်ကို ထိန်းသိမ်းစောင့်ရှောက်နိုင်ခြင်းသည်လည်းအရည်အချင်းကောင်းတစ်ခုဖြစ်ပါသည်။ သို့ဖြစ်ရာ ညောင်ရမ်းကြီး သမီးသည် မိမိ၏အမျိုးမြတ်ခြင်း၊ ကဲ့ရဲ့မရှိသော အမျိုးဂုဏ်ရှိသော အမျိုးမြတ်၊ စိတ်ထားမြတ်သူတစ်ဦးအဖြစ် လေ့လာတွေ့ရှိ ရပါသည်။

ကျောင်းအလှူပြုခြင်းသည် … အားလုံးသောအလှူပြုခြင်းဖြစ်သဖြင့် သာနာ၏ကြီးစွာသောအထောက်အပံ့ကောင်းကို ထောက်ပံ ့နိုင်သူ အမျိုးသမီးအဖြစ် လေးစားမိစေပါသည်။ “တောကျောင်း၊ အိမ်ကျောင်း၊ ငါးမျက်နှာကျောင်း” “၃ ပါးသော အရပ်ကို အဖို့အဖို့ခွဲဝေသောမူလတ်၍”ဟူ၍ မိမိပိုင်ပစ္စည်း ဥစ္စာတို့မှရရှိသော ငွေကြေးတို့ကို ကျောင်း ၃ ကျောင်းအတွက် တစ်ကျောင်းစီ ခွဲဝေလှူဒါန်းခြင်းဖြင့် စနစ်တကျ လုပ်ကိုင်ဆောင်ရွက်တတ်သော စိတ်နေသဘာထားကိုလည်း တွေ့နိုင်ပါသည်။

အချုပ်ဆိုရသော် ညောင်ရမ်းကြီးသမီးသည် မိမိခင်ပွန်းသည်ကို ချစ်မြတ်နိုးသော စိတ်နေသဘောထား၊ အလှူပစ္စည်းအပေါ် ထားရှိသော စိတ်နေသဘောထား၊ အလှူပြုရခြင်း၏ ရည်ရွယ်ချက်နှင့် ဆန္ဒာထား၊ ဘာသာရေးခံယူချက်နှင့် အမျိုးဂုဏ်ဇာတိဂုဏ်ကို လေးစားမြတ်နိုးသူ စိတ်ထားမြင့်မြတ်သူအဖြစ် လေ့လာတွေ့ရှိရပါသည်။